**ПРОЕКТ!**

**Н А Р Е Д Б А**

**ЗА РЕДА И УСЛОВИЯТА ЗА ПОЛЗВАНЕ НА СПОРТНИ ОБЕКТИ И СЪОРЪЖЕНИЯ,**

**СОБСТВЕНОСТ НА ОБЩИНА ШУМЕН,**

**ПРЕДОСТАВЕНИ ЗА УПРАВЛЕНИЕ НА ОП „ОБЩИНСКИ ЖИЛИЩА И ИМОТИ“**

**Приета с решение на Общински съвет - Шумен, по \_\_\_\_, Протокол \_\_\_\_\_\_\_\_\_\_\_\_**

**ГЛАВА ПЪРВА**

**ОБЩИ ПОЛОЖЕНИЯ**

**Чл. 1.** (1) Настоящата наредба определя начина, по който спортни обекти и съоръжения, предоставени за управление и стопанисване на ОП „Общински жилища и имоти”се използват за нуждите на физическото възпитание и спорта.

(2) С тази наредба се определят реда, условията и критериите за законосъобразното и целесъобразно ползване на общински спортни обекти на територията на Община Шумен.

**Чл. 2**. (1) Спортни обекти и съоръжения са: спортна инфраструктура – движими вещи и недвижими имоти и прилежащите към тях терени, общежития за спортисти, административни и складови постройки, обслужващи съответната спортна инфраструктура, предназначени за подготовка на състезатели и за трайно задоволяване на обществените потребности в областта на физическото възпитание, спорта и социалния туризъм, за провеждане на спортни, културни и други мероприятия.

(2)Спортните обекти и съоръжения, стопанисвани от ОП „Общински жилища и имоти”, се ползват за нуждите на физическото възпитание и спорта, и свързаните с тях обслужващи и спомагателни дейности, съгласно Закона за физическото възпитание и спорта (ЗФВС) и Правилника за прилагане на Закона за физическото възпитание и спорта (ППЗФВС).

(3) Управлението и разпореждането със спортните обекти и съоръжения, стопанисвани от ОП „Общински жилища и имоти” се извършва съобразно разпоредбите на ЗФВС, ППЗФВС, Закона за общинската собственост (ЗОС), [Наредба за реда за придобиване, управление и разпореждане с общинско имущество](http://burgascouncil.org/sites/default/files/upload/naredba_za_reda_za_pridobivane_upravlenie_i_razporezhdane_s_obshchinski_imoti_i_veshchi.doc) (НРПУРОИ), Стратегия за управление на общинската собственост, Стратегия за развитието на спорта в Община Шумен и тази Наредба, и в интерес на гражданите.

**Чл. 3.** (1) Спортните обекти и съоръжения, стопанисвани от ОП „Общински жилища и имоти”, се използват за тренировъчна и състезателна дейност на спортните организации и спортните клубове, спортните училищата и висшите учебни заведения на територията на общината, за извънучилищен и студентски спорт, за спорт във въоръжените сили и в Министерството на вътрешните работи, за спорт за всички и за спорт на хора с увреждания.

(2)ОП „Общински жилища и имоти” предоставя безвъзмездно изцяло или частично за определено период от време при условия и по ред, определени от директора на ОП „Общински жилища и имоти”.

(3) По изключение общинските спортни обекти и съоръжения, стопанисвани от ОП „Общински жилища и имоти”, могат да се ползват за културни и други нужди и прояви с обществен характер, ако с това не се нарушава общата спортна дейност и няма да се нанесат вреди на спортните обекти и съоръжения.

**Чл. 4**. (1) ОП „Общински жилища и имоти”, води публичен регистър на спортните обекти и съоръжения, предоставени му за управление.

(2) За всеки обект и съоръжение в публичния регистър се вписват следните данни:

1. наименование на обекта и функционално предназначение;

2. местонахождение;

3. акт за общинска собственост (АОС) – номер и дата на издаване;

4. подробно описание на имота, съгласно данните в АОС;

5. вид и предназначение на имота, върху който е изграден обектът;

6. вид на застрояването и конструкция на сградите;

7. застроена и разгъната застроена площ на сградите;

8. предоставени права върху обекта, ако има такива;

9. информация относно сигурността на спортния обект в съответствие с изискванията на Наредбата за сигурността на спортните обекти и мерките срещу насилието и лошото поведение на зрители преди, по време и след провеждане на спортни прояви, организирани на стадиони и в спортни зали.

10. специфична информация относно техническата инфраструктура, състоянието и оборудването на спортния обект: електроснабдяване, водоснабдяване, канализация, отопление, климатизация, телефонизация, охранителни системи, интернет, достъп до и в обекта, спортно оборудване и други.

**Чл. 5.** (1)Спортните обекти, предоставени за управление на ОП „Общински жилища и имоти” се използват срещу заплащане на такса, определена в Наредба за базисни наемни цени при отдаване под наем на общинско имущество по ред и условия, определени от директора на ОП „Общински жилища и имоти” чрез заявление по образец.

(2)Спортните организации, регистрирани като юридически лица с нестопанска цел за осъществяване на обществено-полезна дейност, които осигуряват целогодишно, според спецификата на вида спорт, безплатни занимания с двигателна активност и спорт на деца и ученици /начално обучение/ и лица в неравностойно положение се ползват от право на отстъпка в размер на 50 % от цената за ползване на спортните обекти в установения за спортния обект график за ползване. Броят на групите за начално обучение и размерът на числеността им се определя с правилник изготвен и утвърден от директора на ОП „Общински жилища и имоти“.

**ГЛАВА ВТОРА**

**УСЛОВИЯ ЗА КАНДИДАТСТВАНЕ ЗА ПОЛЗВАНЕ НА СПОРТНИ ОБЕКТИ И СЪОРЪЖЕНИЯ**

**Чл. 6.** Спортните организации на територията на Община Шумен имат право да кандидатстват за ползване, изцяло или частично, на спортни обекти и съоръжения, общинска собственост, предназначени за съответния вид спорт.

**Чл. 7.** Спортните организации имат право да кандидатстват за ползване по чл.5 от тази наредба и за друг спортен обект, при условие, че в графика на същия има свободни часове.

**Чл. 8.** (1) Право да кандидатстват за спортни обекти и съоръжения имат спортните организации, които отговарят на следните условия:

1. да са вписани като юридически лица с нестопанска цел в централния регистър на Министерство на Правосъдието като юридически лица с нестопанска цел за осъществяване на общественополезна дейност;

2. да са вписани като юридически лица с нестопанска цел в Националния регистър на спортните организации воден на ММС, минимум една година от годината предхождаща тази на кандидатстване.

3. да водят активен тренировъчен процес и участват в състезания, включени от съответната спортна федерация в държавния и международен спортен календар;

4. да нямат просрочени финансови задължения към община Шумен;

5. да водят отчетност според изискванията на Закона за счетоводството и Националните счетоводни стандарти;

6. да са изпълнили задълженията си към Община Шумен по предходно финансово подпомагане и /или по договори за ползване на спортна база.

7. да имат седалище и да развиват спортната си дейност на територията на община Шумен;

8. състезателите на спортния клуб, с изключение на националните състезатели по съответния спорт във възрастова група мъже/жени, да водят тренировъчен и учебен процес на територията на Община Шумен.

**ГЛАВА ТРЕТА**

**РЕД ЗА КАНДИДАТСТВАНЕ ЗА ПОЛЗВАНЕ НА СПОРТНИ ОБЕКТИ И СЪОРЪЖЕНИЯ**

**Чл. 9.** (1)Ежегодно, в срок до 31 януари заинтересованите спортни клубове и организации следва да подадат до директора на ОП „Общински жилища и имоти”, заявление за ползване на спортни обекти и съоръжения по приложения към настоящата Наредба образец.

(2) Към заявленията по ал. 1 кандидатите прилагат следните документи:

1. Удостоверение за актуално състояние;
2. Удостоверение за вписване в Национален регистър на лицензираните спортни организации и членуващите в тях спортни клубове;
3. Удостоверение за вписване в Централен регистър на ЮЛНЦ за осъществяване на общественополезна дейност.
4. Удостоверение за липса на задължения на основание чл.87, ал.6 от ДОПК /от НАП/ и Удостоверение за липса на задължения по ЗМДТ /от Община Шумен/.
5. Декларация - Приложение 1;
6. Справка - информация от СУ за броя на учениците от клуба и треньори на щат.
7. Справка - информация от съответната федерация, в която членува клуба с поименен списък на картотекираните състезатели, възрастови групи, национални състезатели и подготвителни групи.

(3) Във двуседмичен срок от изтичане на срока по чл. 9, ал.1 Комисията по чл.1 от Наредбата за условията и критериите за финансово подпомагане на спортните клубове в Община Шумен разглежда постъпилите заявления и приложените към тях документи.

(4) За своята работа Комисията съставя протокол, който съдържа:

- състав на Комисията;

- опис на получените за разглеждане заявления;

- мотивирани предложения за отхвърляне или одобряване на постъпилите заявления.

(5) В петдневен срок от приключване на работата си Комисията предоставя протокол с одобрените за подписване на договори за ползване при условия на чл.5 на общинска спортна база от шуменски спортни клубове на кмета на Община Шумен за утвърждаване. След утвърждаване на протокола директора на ОП„Общински жилища и имоти” подписва договорите за ползване на спортната база.

**ГЛАВА ЧЕТВЪРТА**

**РАЗПРЕДЕЛЯНЕ ПОЛЗВАНЕТО НА ОБЩИНСКАТА СПОРТНА БАЗА**

**Чл.10**. При кандидатстване на повече от един спортен клуб за определен спортен обект или съоръжение, се извършва класиране на клубовете за изготвяне на график за ползване на спортна база.

**Чл.11.** Директора на ОП „Общински жилища и имоти” утвърждава правила и график за ползване на спортните обекти.

**ГЛАВА ПЕТА**

**ВЪЗМЕЗДНО ПОЛЗВАНЕ НА СПОРТНИ ОБЕКТИ И СЪОРЪЖЕНИЯ**

**Чл.12.** За възмездно ползване на спортни обекти и съоръжения, стопанисвани от ОП „Общински жилища и имоти” гражданите и спортните организации заплащат такси съгласно Наредба за базисни наемни цени при отдаване по наем на общинско имущество.

**Чл.13.** Спортните организации, които се ползват от отстъпката по чл.5, ал.2 от Наредбата, могат да ползват същите и възмездно по начин упоменат в чл.12 и извън времето по чл. 5, ал.2 като заплащат такси съгласно Наредба за базисни наемни цени при отдаване по наем на общинско имущество.

**Чл.14.** Графикът за възмездно ползване наспортни обекти и съоръжения се изготвя от директора на ОП „Общински жилища и имоти“.

**ГЛАВА ШЕСТА**

**АДМИНИСТРАТИВНО-НАКАЗАТЕЛНИ РАЗПОРЕДБИ**

**Чл.15**.(1) При нарушаване на правилата за ползване на спортния обект и при превишаване на времето за ползване директора на ОП „Общински жилища и имоти “ наказва нарушителите в следния ред:

1. При първо нарушение – писмено предупреждение.

2. При второ нарушение – лишаване до 10 тренировъчни дни от определения график за ползване на базата.

3. При трето и последващо нарушение –директора на ОП „Общински жилища и имоти”, има право да прекрати договора за ползване.

(1) Нарушенията се констатират от отговорника на съответния обект, описани в констативен протокол.

**Чл.16.** Лицата, които повреждат общински имоти, когато деянието не съставлява престъпление по Наказателния кодекс на Република България, се наказват по тази наредба, независимо от имуществената отговорност за причинените вреди.

**Чл.17.** За нарушение на тази наредба се налага административно наказание - глоба от 50 до 500 лева, освен, ако със закон не е предвидено друго.

**Чл.18.** (1) Актовете за установяване на нарушенията се съставят от длъжностни лица, определени със заповед на Кмета на Община Шумен.

(2) Наказателните постановления се издават от Кмета на Община Шумен.

**Чл.19.** Административно-наказателното производство за нарушенията се извършва по реда на Закона за административните нарушения и наказания.

**ДОПЪЛНИТЕЛНИ РАЗПОРЕДБИ**

**§ 1.** По смисъла на тази наредба:

1. „Спортен имот“ е имот, застроен със спортни съоръжения и спортни обекти или незастроен урегулиран поземлен имот, отреден за спортно строителство.

2. „Спортен обект“ е обект, предназначен за извършване на спортна, състезателна и тренировъчна дейност.

3. „Спортни съоръжения“ са площадки и оборудване, използвани и предназначени за масови физически упражнения и спорт на открито: футболни, волейболни, баскетболни, хандбални, бейзболни, ръгби, мини голф и други игрища за колективни спортове, лекоатлетически писти, кортове за тенис и бадминтон, площадки и алеи за колоездене и конна езда, картинг - писти, гимнастически площадки, открити плувни басейни, открити пързалки за зимни кънки, площадки за скейтборд и ролери и други подобни, включващи и необходимите спомагателни постройки и съоръжения, свързани с тяхното функциониране (санитарни възли, съблекални, монтажни трибуни и др.)

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** Наредбата се издава на основание чл. 4а, т. 1 от Закона за физическото възпитание и спорта.

**§ 3.** Наредбата е приета с Решение на Общински съвет – Шумен…………………………..

**Председател на Общински съвет - Шумен:**

**/Б. Беджев/**

**ПРИЛОЖЕНИЕ 1**

**Д Е К Л А Р А Ц И Я**

Подписаният:…………………………………………………………………………………………………

/име, презиме, фамилия/

Председател на СК: ……………………………………………………………………………………..

С адрес на управление: …………………………………………………………………………………

/към датата на подаване на заявлението/

Телефон за връзка: Е – mail:

**ДЕКЛАРИРАМ, че:**

1. Данните, посочени в приложените към заявлението документи, са верни и пълни.

2. Състезателите на спортния клуб, с изключение на националните състезатели по съответния спорт във възрастова група мъже/жени, водят тренировъчен и учебен процес на територията на Община Шумен.

3. Картотекираните състезатели са преминали  през задължителните медицински прегледи .

4. Спортният клуб отговаря на условията по чл.6 и не са налице отрицателните изисквания по чл.7 от Наредбата за условията и реда за финансово подпомагане на Шуменски спортни клубове, приета от Общински съвет – Шумен.

Известна ми е отговорността за деклариране на неверни данни, която нося съгласно чл.313 от Наказателния кодекс на Република България.

Подпис: ......................................

Дата:

гр. Шумен /печат/